1. L-Unjoni Ewropea (UE) tilqa' l-progress fil-Burundi minn meta ġew iffirmati l-ftehimiet ta' paċi ta' Arusha. Dawn ippermettew lill-Burundi jimpenja ruħu għall-iżvilupp, l-istabbiltà u d-demokrazija, u li jieħu sehem f'missjonijiet ta' paċi fil-kontinent Afrikan. L-UE kienet attur impenjat fl-appoġġ għal dan il-proċess. Hija biħsiebha tkompli b'dan il-mod billi taħdem mill-qrib mas-sħab tagħha, b'mod partikolari l-UA, il-Konferenza Internazzjonali dwar ir-Reġjun tal-Lagi l-Kbar (ICGLR) u n-Nazzjonijiet Uniti, li l-missjoni elettorali tagħha (MENUB) għandha tkun tista' tiżvolġi b'mod sħiħ ir-rwol tagħha. 2. Iċ-ċiklu elettorali li jmiss fil-Burundi, bejn Mejju u Awwissu 2015, jikkostitwixxi sfida kbira għall-konsolidazzjoni tal-progress miksub u biex jikkontribwixxi biex jinbeda ġejjieni aktar sod. Il-pajjiż ma jistax jitlef din l-opportunità u jirriskja li jitlef il-progress miksub. Permezz tal-adozzjoni tal-Kodiċi elettorali, il-Pjan direzzjonali għall-elezzjonijiet tal-2015 u l-Kodiċi ta' mġiba tajba, il-partiti u l-atturi politiċi kollha tal-Burundi fasslu t-triq 'il quddiem. Issa wieħed għandu josservahom fl-intier tagħhom. L-UE tilqa' l-isforzi tal-Kummissjoni Elettorali Nazzjonali Indipendenti (KENI) u jħeġġiġha tassumi r-rwol tagħha b'mod indipendenti u imparzjali. Hija tappella lill-KENI u lill-istituzzjonijiet Burundjani kkonċernati biex jiżguraw l-implimentazzjoni tal-miżuri korrettivi għar-reġistrazzjoni tal-votanti miftehma waqt il-laqgħa ta' valutazzjoni tat-22 ta' Diċembru 2014 u biex jerġgħu jistabbilixxu d-djalogu mal-partiti u l-atturi politiċi tul il-proċess elettorali. 3. Quddiem it-tensjonijiet u l-intimidazzjonijiet li kkaratterizzaw il-perijodu preelettorali, l-UE tappella lill-awtoritajiet biex jagħmlu sforzi addizzjonali biex tiġi żgurata n-natura inklużiva, paċifika u trasparenti tal-proċess. Kemm l-oppożizzjoni kif ukoll il-maġġoranza għandhom ir-responsabbiltajiet f'dan ir-rigward, iżda huwa d-dmir tal-awtoritajiet li jiggarantixxu l-eżerċizzju tad-drittijiet ċivili u politiċi, tal-libertajiet fundamentali, inkluża l-libertà ta' espressjoni u tal-istampa kif ukoll l-indipendenza tal-ġudikatura, fir-rispett tal-liġijiet u l-impenji internazzjonali tal-Burundi. F'dan ir-rigward, l-UE tesprimi t-tħassib tagħha minħabba l-bosta każijiet ta' proċedimenti ġudizzjarji kontra mexxejja ta' partiti fl-oppożizzjoni u rappreżentanti tas-soċjetà ċivili impenjati fil-ħarsien tad-drittijiet tal-bniedem. Dawn l-arresti u l-kundanni jirriskjaw li jiskreditaw il-proċess elettorali kollu, kif ukoll il-funzjonament tal-ġustizzja. 4. L-UE tagħti importanza kbira liż-żamma tal-kisbiet tal-Ftehim ta' Arusha li jikkostitwixxi l-pedament li fuqu jinbnew il-paċi u d-demokrazija fil-Burundi wara l-perijodu ta' gwerer ċivili. Bħalissa, fil-Burundi n-nies qed isemmgħu leħinhom favur l-osservanza tal-Ftehim ta' Arusha, b'mod partikolari rigward il-possibbiltà ta' tielet mandat presidenzjali. Wieħed ma jistax ma jagħtix kas dawn in-nies. L-UE tħeġġeġ lill-awtoritajiet Burundjani biex jittrattaw din il-kwistjoni b'ġudizzju għaqli u bi spirtu ta' rikonċiljazzjoni sabiex tinstab malajr soluzzjoni li tikseb kunsens ġenerali sabiex jitnaqqsu t-tensjonijiet u jiġi evitat li s-sitwazzjoni tmur għall-agħar. 5. Fuq l-istedina tal-awtoritajiet Burundjani, l-UE ddeċidiet li tibgħat missjoni ta' osservazzjoni elettorali minn April 2015 sabiex tiżgura l-evalwazzjoni kontinwa u kompleta tal-proċess elettorali kollu, f'kuntatt mill-qrib ma' missjonijiet oħra ta' osservazzjoni. L-appoġġ tal-UE għall-proċess elettorali, permezz ta' din il-missjoni ta' osservazzjoni u permezz tal-appoġġ finanzjarju tagħha, jista' jitfassal biss fil-qafas ta' kompetizzjoni elettorali inklużiva u trasparenti, miftuħa b'mod ġust lill-partiti u l-atturi politiċi kollha. 6. L-UE tistieden lill-atturi kollha biex jieħdu inizjattivi bil-għan li tinżamm il-paċi u jitnaqqsu t-tensjonijiet. Hija jiddispjaċiha bl-avvenimenti vjolenti li seħħew fil-provinċja ta' Cibitoke bejn it-30 ta' Diċembru 2014 u t-3 ta' Jannar 2015 u tesprimi t-tħassib tagħha rigward l-allegazzjonijiet ta' eżekuzzjonijiet sommarji mwettqa minn membri tal-pulizija u membri tal-fergħa taż-żgħażagħ tal-partit CNDD-FDD. L-UE tilqa' l-istabbiliment ta' kummissjoni ta' inkjesta ġudizzjarja li għandha tkun tista' twettaq xogħolha mingħajr xkiel u b'mod totalment indipendenti. L-UE tistenna wkoll li tirċievi r-riżultati tal-inkjesta li għaddejja bħalissa dwar il-qtil ta' tliet sorijiet Taljani f'Settembru 2014 f'Bujumbura, li għandha titmexxa b'mod trasparenti u imparzjali. Ara l-paġna tal-laqgħa